50% इंपोर्ट ड्यूटी करने से डरे बागवान; 5500 करोड़ रुपए इंडस्ट्री पर पड़ेगी मार
प्रधानमंत्री नरेंद्र मोदी ने अमेरिका से लौटने के बाद वाशिंगटन एप्पल पर इंपोर्ट ड्यूटी 70% से घटाकर 50% की है। इसका असर हिमाचल के प्रीमियम सेब पर पड़ेगा। नॉर्मल क्वालिटी एप्पल को पहले ईरान और तुर्की का सेब हिट कर रहा था। अब प्रीमियम एप्पल
प्रधानमंत्री नरेंद्र मोदी ने अमेरिका से लौटने के बाद वॉशिंगटन एप्पल पर इंपोर्ट ड्यूटी 70% से घटाकर 50% की है। इसका असर हिमाचल के प्रीमियम सेब पर पड़ेगा। नॉर्मल क्वालिटी एप्पल को पहले ईरान और तुर्की का सेब हिट कर रहा था। अब प्रीमियम एप्पल पर वॉशिंगटन के सेब की मार पड़ेगी। इससे हिमाचल में प्रीमियम सेब उगाने वाले बागवानों की चिंताएं बढ़ गई हैं।
इनकी चिंता का कारण मिनिस्ट्री ऑफ कॉमर्स एंड इंडस्ट्री के आंकड़े हैं। मंत्रालय के अनुसार, साल 2017-18 में जब वॉशिंगटन एप्पल पर इंपोर्ट ड्यूटी 50% थी, तब वॉशिंगटन से भारत के लिए 1,27,908 मीट्रिक टन एप्पल इंपोर्ट किया गया था। साल 2018 में सेब पर इंपोर्ट ड्यूटी बढ़ाकर 70% की गई। इसके बाद वित्त वर्ष 2022-23 में वॉशिंगटन से सेब का इंपोर्ट कम होकर मात्र 4,486 टन रह गया।
इंपोर्ट ड्यूटी बढ़ने के बाद सेब का आयात 29 गुणा कम हो गया। अब 20% इंपोर्ट ड्यूटी घटाने से प्रीमियम एप्पल पर इसकी मार पड़ेगी।
इन क्षेत्रों में होती है प्रीमियम एप्पल की पैदावार
प्रदेश में 7500 फीट से अधिक ऊंचे क्षेत्रों और किन्नौर जिले में प्रीमियम सेब उगाया जाता है। इन्हीं क्षेत्रों का सेब कोल्ड स्टोर में भंडारित किया जाता है। बीते चार-पांच सालों के दौरान देशभर का व्यापारी और कॉर्पोरेट घराने क्वालिटी सेब को स्टोर करने के लिए हिमाचल और कश्मीर के सेब पर निर्भर हो गए थे, लेकिन इस बार व्यापारियों के पास वॉशिंगटन एप्पल के विकल्प भी खुले रहेंगे।
प्रीमियम सेब को हिट करेगा वॉशिंगटन का सेब
नॉर्मल क्वालिटी का हिमाचली सेब पहले ईरान और तुर्की से आयातित सेब की मार झेल रहा है। तुर्की, इटली, चिल्ली, ईरान और न्यूजीलैंड से 2018-19 में 160 मिलियन US डॉलर का सेब आयात किया जा रहा था, 2022-23 में यह बढ़कर 290 मिलियन US डॉलर हो गया।
वॉशिंगटन से प्रीमियम सेब होता है इंपोर्ट
वाशिंगटन से स्मॉल, मीडियम और लार्ज साइज का सेब इंपोर्ट किया जाता है। रेट भी इन्हीं साइज के सेब के ज्यादा बेहतर मिलते हैं। ऐसे में वॉशिंगटन क्वालिटी सेब का इंपोर्ट बढ़ने के बाद हिमाचल सहित कश्मीर के सेब पर भी इसकी मार पड़ेगी।
हिमाचल सेब पर पड़ेगी मार: चौहान
संयुक्त किसान मंच के सह संयोजक संजय चौहान ने बताया कि अभी तक वॉशिंगटन से सेब की जो पेटी 2000 रुपए में इंपोर्ट हो रही थी, इस साल से वह 1600 रुपए में भारत आएगी। इससे निश्चित तौर पर हिमाचली सेब पर मार पड़ेगी।
उन्होंने केंद्र सरकार से इंपोर्ट ड्यूटी के निर्णय पर पुनर्विचार करने की मांग है। उन्होंने बताया कि प्रधानमंत्री बनने से पहले नरेंद्र मोदी ने सेब पर इंपोर्ट ड्यूटी 100 फीसदी करने का वादा किया था। अब इसे बढ़ाने के बजाय कम किया जा रहा है। यह बागवानों से धोखा है।
प्रीमियम एप्पल को हिट करेगा वॉशिंगटन का सेब: बिष्ट
प्रोग्रेसिव ग्रोबर एसोसिएशन (PGA) के अध्यक्ष लोकेंद्र बिष्ट ने बताया कि वॉशिंगटन एप्पल पर इंपोर्ट ड्यूटी 50% करने से प्रीमियम एप्पल पर मार पड़ेगी। किन्नौर और स्टोरेज में जाने वाले सेब पर इसका असर पड़ेगा, क्योंकि वॉशिंगटन एप्पल 20 सितंबर में शुरू होता है और इसकी क्वालिटी अच्छी होती है। स्टोर में भी क्वालिटी एप्पल रखा जाता है। इसलिए वॉशिंगटन एप्पल का इम्पैक्ट स्टोर रखने वालों पर पड़ेगा।